Mme go tweng fa e le gore ditsala tsa gago le baratiwa ba gago ga ba kgatlhegele go tshelela ruri mo paradaiseng mo lefatsheng? O se ka wa kgobiwa marapo ke seo. Tswelela o ithuta kitso ya boammaaruri ya Dikwalo mme o dire tumalanong le yone. Moaposetoloi Paulo o ne a kwala jaana: “Gonne, mosadi yo o nyetsweng, o itse jang gore o tla boloka monna wa gago? Kgotsa, monna yo o nyetseng, o itse jang gore o tla boloka mosadi wa gago?” (1 Bakorintha 7:16) Batho ba ka fetoga. Ka sekai, monna mongwe yo pele a neng a ganetsa tumelo ya Bokeresete o ne a fetoga mme moragonyana a nna mogolwane mo phuthegong ya Bokeresete. A re: “Ke itumelela go bo ba lelapa la me ba ba rategang ba ile ba ema ba nitame mo dilong tse ba di dumelang go tswa mo Baebeleng le fa ke ne ke ba ganetsa.”